Københavnsk skole får nyt musikhus til 33 millioner | TV 2 Lorry
Sankt Annæ Gymnasium i København er kommet i mål med finansieringen til et nyt musikhus.
Illustration af det kommende musikhus hos Sankt Annæ Gymnasium i København. Foto: KANT arkitekter
02. jun 2020, kl. 05:50 Bemærk: Artiklen er mere end 30 dage gammel
Det beløb er det lykkes Sankt Annæ Gymnasium at skrabe sammen til et nyt – og længe ventet - musikhus.
Pengene kommer fra tre fondsbevillinger, og dermed kan skolen se frem til at bygge musikhuset, som skal være med til at skabe de bedste rammer for at udvikle fremtidens musiktalenter.
Læs også Nu kan byggeriet af skandaleramt akuthospital gå i gang
I efteråret modtog Sankt Annæ Gymnasium ca. 25 millioner kroner til byggeriet af A.P. Møller Fonden.
Men det var ikke helt nok, og først nu er finansieringen kommet i hus, efter at skolen har modtaget to ekstra bevillinger på i alt 8,5 millioner kroner fra Augustinus Fonden og Aage og Johanne Louis-Hansens Fond, oplyser Økonomiforvaltningen i Københavns Kommune i en pressemeddelelse.
Og det er noget, der vækker stor begejstring hos skolens rektor, Anette Holst.
- Donationerne er helt afgørende for, at vi nu kan realisere byggeriet af det musikhus, vi gennem flere år har arbejdet på at etablere. Det er virkelig en glæde for os på denne måde at kunne fremtidssikre rammerne for vores mange musikaktiviteter.
Forventes klar om to år
De første skitser til byggeriet er allerede udarbejdet, men der er endnu ikke truffet endelig beslutning om den arkitektoniske udformning af det nye musikhus.
Københavns Kommune, der i forvejen er godt i gang med at renovere Sankt Annæ Skoles eksisterende bygninger glæder sig til opførelsen af det nye musikhus.
Læs også Letbanebyggeri gået i stå: Kolonihaveejere fanget i byggerod
Første spadestik til det nye musikhus forventes at ske i foråret næste år med håb om, at byggeriet kan indvies i sommeren 2022, hvor musikhuset får en central og synlig placering foran de eksisterende bygninger.